Majiteľ rodinného domu v obci Zliechov našiel v záhrade pri zemných prácach muníciu z čias druhej svetovej vojny. Privolaný pyrotechnik zistil, že sa ide o delostreleckú mínu ráže 82 milimetrov nemeckej výroby, ktorá bola značne skorodovaná, bez zapaľovača a s ostrou náplňou, teda stále výbuchu schopná. Mína bola zaistená pyrotechnikom, k ublíženiu na zdraví nedošlo.
Do predajne kobercov v nákupnom stredisku Družba sa v dobe od 14. do 16.júna vlámal neznámy páchateľ. Rozbil sklenenú výplň vchodových dverí, vnikol do predajne, kde ukradol desať rôznych kobercov a z pokladne zobral 190 korún. Páchateľ svojim činom spôsobil škodu za takmer 29-tisíc korún.
Aj počas telefonovania z mobilného telefónu si treba dávať pozor na zlodejov. Takúto nepríjemnú skúsenosť zažil 18-ročný chlapec z Trenčína. Počas telefonovania mu neznámy muž vytrhol mobilný telefón z ruky a ušiel preč. Pracovníci kriminálnej polície OR PZ Trenčín zistili páchateľa, 24-ročného Michala z Trenčína. Ukradnutý telefón v hodnote 3 500 korún predal za 500 korún. Policajtom sa podarilo ukradnutý mobilný telefón zaistiť.
Z trestného činu násilia proti skupine obyvateľstva a proti jednotlivcovi je obvinená 39-ročná žena z Trenčína. Po príchode domov začala v kuchyni slovne provokovať a vulgárne nadávať svojmu manželovi a vyhrážala sa, že ho zabije. Nezostalo však len pri slovných potyčkách a žena ho začala fackať, strkať do neho, zo steny zvesila kuchynský nôž, s ktorým mu hrozila. Policajti z Obvodného oddelenia Trenčín začali proti žene trestné stíhanie a hrozí jej trest odňatia slobody až na dva roky,
Štrnásťročný žiak Základnej školy v Novej Dubnici kradol v škole mobilné telefóny. Ešte v apríli 2003 ukradol v šatni Základnej školy mobilný telefón za 5 700 korún. Ukradnutý telefón predal za tisíc korún a peniaze minul pre svoju potrebu. Ďalší mobil ukradol 16.júna spolužiačke z lavice. Spôsobil jej tak 6-tisícovú škodu.
Vydieranie na vlastnej koži zažil 12-ročný chlapec z Trenčína. Na Ulici Gen. Svobodu k nemu prišiel 13-ročný chlapec a povedal mu, aby doniesol nejaký mobilný telefón alebo nabíjačku do večera toho istého dňa. Ak telefón nedonesie, tak ho vraj zbije do krvi. Scenár vydierania sa opakoval na druhý deň, keď k nemu prišiel ďalší 13-ročný žiak Základnej školy, ktorý mu povedal aby doniesol mobilný telefón do dvoch týždňov. Povedal mu, že ak ho nedonesie, tak ho zbije a byt, v ktorom býva, podpáli. K ublíženiu na zdraví ani majetkovej ujme poškodeného nedošlo. Páchateľov trestného činu vydierania zistili policajti z Trenčína.
OR PZTrenčín